Obert el termini de matriculació per a les proves de la Junta Qualificadora de Coneixements de Valencià
23 març 2018

## Obert el termini de matriculació per a les proves de la Junta Qualificadora de Coneixements de Valencià23 març 2018Última actualització: 14 juliol 2025

![](../gestion/img/JQCV_2018_corregit_Pagina_2.jpg)  
  

**AVIVA, l’Agència de Promoció del Valencià** **de l'Ajuntament de Gandia,** ha anunciat aquest matí l’obertura del període de matriculació per a les proves realitzades per la Junta Qualificadora de Coneixement de Valencià. El primer període de matrícula serà del 23 de març al 9 d’abril per als nivells A2, B1 i C1; mentre que el termini per a la segona convocatòria serà de l’1 al 15 de setembre per als nivells B2 i C2.

La inscripció s’haurà de realitzar a través de la pàgina web de la Junta Qualificadora ([www.jqcv.gva.es](http://www.jqcv.gva.es)) amb la documentació requerida. Totes aquelles persones amb algun tipus de discapacitat, carnet de família monoparental i carnet de família nombrosa ho hauran d’acreditar durant la inscripció. Respecte a l’abonament de les taxes, es podrà pagar de forma telemàtica amb targeta, el que implicarà un 10% de descompte; o abonar-ho personalment al banc. Com a principal novetat, aquest any ja no cal enviar una còpia a conselleria.

Les proves del primer període es realitzaran a les 9.00 hores al Campus de Gandia de la UPV els dies: 9 de juny per als nivells A2 i C1 (la prova escrita); 16 de juny per al nivell B1; i el 30 de juny per a la prova oral de C1 (els aspirants seran convocats de manera personal, amb indicació de l’hora). Pel que fa al segon període, les proves es realitzaran també a les 9.00 hores els dies: 27 d’octubre per al nivell C2 (la prova escrita); 3 de novembre per al nivell B2, i el 10 de novembre per a la prova oral de C2 (els aspirants seran convocats de manera personal, amb indicació de l’hora).

A més, les proves dels certificats de capacitació tècnica començaran a les 9.30 hores els dies: 9 de juny per al Certificat de llenguatge administratiu; el 16 de juny per al Certificat de llenguatge als mitjans de comunicació; i el 30 de juny per al Certificat de correcció de textos.

Es recorda, per a aquelles persones que no puguen presentar-se a les proves de la Junta Qualificadora, que també hi ha altres entitats de certificació homologades, com són l’Escola Oficial d’Idiomes (EOI) i la Comissió Interuniversitària d’Estandarització d’Acreditacions de Coneixements de Valencià (CIEACOVA), amb els seus respectius períodes de proves.